18 Jesu o beile mohlala o mogolo wa go kgomarela kholofelo. Gopola seo a ilego a se kgotlelela bošegong bja gagwe bja mafelelo ge a be a le lefaseng. Mogwera wa gagwe wa kgauswi o ile a mo eka e le gore a ikhweletše tšhelete. Yo mongwe o ile a ba a mo latola. Ba bangwe ba ile ba mo tlogela gomme ba tšhaba. Batho ba gabo ba ile ba mo hlanogela, ba nyaka gore a bolawe ka go tlaišwa diatleng tša madira a Baroma. Ga go pelaelo gore Jesu o ile a lebeletšana le diteko tše boima tšeo le ka mohla re ka se lebeletšanego le tšona. O thušitšwe ke’ng? Baheberu 12:2 e araba ka gore: “Ka baka la lethabo leo le bego le beilwe pele ga gagwe o ile a kgotlelela kota ya tlhokofatšo, a se be le taba le go hlabišwa dihlong gomme a dula ka letsogong la le letona la sedulo sa bogoši sa Modimo.” Jesu le ka mohla ga se a ka a lahlegelwa ke “lethabo leo le bego le beilwe pele ga gagwe.”